b'\n_START_ARTICLE_\nFort Matanzas National Monument\n_START_PARAGRAPH_\nFort Matanzas National Monument blev oprettet i 1924. Stedet er som navnet siget et national monument, og det administreres af National Park Service._NEWLINE_Monumentet best\xc3\xa5r af et spansk fort fra 1740 samt ca. 0,5 km\xc2\xb2 marskomr\xc3\xa5de med saltvand og nogle sm\xc3\xa5\xc3\xb8er langs Matanzas River n\xc3\xa6r St. Augustine p\xc3\xa5 Floridas nordkyst i det \xc3\xb8stlige USA. Fortet administreres sammen med Castillo de San Marcos National Monument og en r\xc3\xa6kke mindre steder i selve byen. Fortet bevogter Mantanzas Inlet (en lille kanal), som er den sydlige udmunding af Matanzas River. Denne indsejling fungerer som en "bagindgang" til St. Augustine.\n_START_SECTION_\nHistorie\n_START_PARAGRAPH_\nI 1740 benyttede Guvern\xc3\xb8r James Edward Ogglethorpe denne "bagd\xc3\xb8r" til at omg\xc3\xa5 byens hovedforsvarsv\xc3\xa6rk, Castillo de San Marcos, da han fra kolonien Georgia angreb de spanske besiddelser i St. Augustine. Angrebet resulterede i en 39 dage lang belejring, inden engl\xc3\xa6nderne blev sl\xc3\xa5et tilbage og m\xc3\xa5tte forlade stedet med uforrettet sag. Angrebet fik imidlertid den spanske guvern\xc3\xb8r til at iv\xc3\xa6rks\xc3\xa6tte opf\xc3\xb8relsen at et nyt fort ved indsejlingen til floden. Med straffefanger, slaver og soldater hentet p\xc3\xa5 Cuba som arbejdskraft, blev fortet opf\xc3\xb8rt p\xc3\xa5 en lille \xc3\xb8, Rattlesnake Island._NEWLINE_Fortet er bygget af coquina, en stenart best\xc3\xa5ende af muslingeskaller, der gennem tiden er blevet presset sammen til en h\xc3\xa5rd masse. Det er 15 meter p\xc3\xa5 hver led og har et 9 meter h\xc3\xb8jt t\xc3\xa5rn. Da det er bygget i marskomr\xc3\xa5de, er det funderet p\xc3\xa5 p\xc3\xa6le af fyrretr\xc3\xa6. Fortet var bestykket med 5 kanoner, 4 sekspundige og en 18-pundig._NEWLINE_Fortet var normalt bemandet med en enkelt officer og fire infanterister og to kanonerer. I tilf\xc3\xa6lde af angreb kunne der stationeres yderligere tropper. Alle tropper p\xc3\xa5 fort Mantanzas gjorde tjeneste p\xc3\xa5 fortet som en rotationstjeneste fra deres egentlig posteringer i St. Augustine.\n_START_SECTION_\nI kamp\n_START_PARAGRAPH_\nI 1742, da fortet netop var ved at v\xc3\xa6re f\xc3\xa6rdigbygget, kom Ogglethorpe endnu engang til stedet med 9 skibe. Kanonild fra fortet drev de mindre fart\xc3\xb8jer bort, og de st\xc3\xb8rre krigsskibe forlod omr\xc3\xa5det uden at \xc3\xa5bne ild. Denne episode er den eneste lejlighed, hvor fortet var i aktiv tjeneste. I 1763 underskrev Spanien Pariserfreden, og dermed afgav man Florida til England. I forbindelse med Pariseraftalen i 1783, kom omr\xc3\xa5det igen under spansk kontrol, men man gjorde ikke meget ud af at vedligeholde fortet._NEWLINE_Da USA overtog kontrollen over Florida i 1819 var fortet forfaldet til en tilstand, hvor det ikke l\xc3\xa6ngere var beboeligt. USA brugte aldrig fortet og det forfaldt til en ruin.\n_START_SECTION_\nNational Monument\n_START_PARAGRAPH_\nI 1916 begyndte man at restaurere fortet og i 1914 blev det tilkendt status af National Monument. I 1933 blev det overf\xc3\xb8rt fra Krigsministeriet til National Park Service. I 1966 blev fortet optaget p\xc3\xa5 USA\'s National Register of Historic Places. I 2008 blev ogs\xc3\xa5 stedets bes\xc3\xb8gscenter (Visitor Center) gjort til National Monument._NEWLINE_Det er kun muligt at bes\xc3\xb8ge fortet p\xc3\xa5 b\xc3\xa5dture fra St. Augustine.'